Vikerkaarelipp (LGBT liikumine)
Vikerkaare ehk LGBT uhkuse lipp on lesbide, geide, biseksuaalsete ja transsooliste inimeste (LGBT) uhkuse ja LGBT-liikumise sümbol. Lipuvärvid sümboliseerivad LGBT-kogukonna mitmekesisust. 1978. aastal San Francisco kunstnike Gilbert Bakeri ja Lynn Segerblomi loodud lipu kujundust on aja jooksul korduvalt muudetud. Alul mõjutas triipude arvu värvilise kanga kättesaadavus. Levinuim versioon lipust koosneb kuuest triibust: punane, oranž, kollane, roheline, sinine ja lilla. Harilikult riputatakse lipp horisontaalselt, punane triip üleval.